Taj sindikat u otvorenom pismu javnosti i rukovodstvu RTS-a zahteva da se poštuju profesionalni i etički kodeksi, kao i zakonom predviđene obaveze Javnog servisa na nepristrasno, objektivno i istinito izveštavanje.

Ostavka glavnog i odgovornog urednika Informativnog programa RTS-a Nenada Lj. Stefanovića je zatražena iz moralnih i profesionalnih razloga, a u slučaju da on to ne učini zahteva se od generalnog direktora i predsednika Upravnog odbora RTS pokretanje zakonske procedure za njegovu smenu jer je izabran na konkursu.

Zahtev Sindikata "Nezavisnost" RTS-a je i da se zaposlenima u toj medijskoj kući vrati novac koji im je uzet posle umanjenja zarada za 10 odsto, kao i sklapanje ugovora na neodređeno vreme sa svih 372 honoraraca koji rade u RTS-u.

Rok za ispunjenje zahteva je 20. april, a pozvani su svi zaposleni na koje se, kako je navedeno u saopštenju, "vrši pritisak", da se jave tom sindikatu "kako bi zaštitili njihova profesionalna i radna prava".

Izvor: Beta